Pavasario daina
Po žiemos vargų karčių
Aš pavasarį švenčiu...
Laukiu tolimų svečių...

Šalčiai, pusnys – praeity,
Nes kaitros diena arti,
Saulės pirmgimė marti...

Didį kraitį ji atneš –
Žemės globį ar bemaž
Visa, ko ilgėjaus aš...

Ir ko buvo negana, –
Šimteriopai bus pilna
Suliepsnojusi diena...

Skęs, kas kviestas, spinduliuos
Nors kelius ir audros šluos,
Gal nedaug kas pavėluos...

Vaikščios viešnios po laukus,
Skins ir uostys žirnikus –
Niekas niekuo nesiskųs…

Baigsis pokylis vėlai,
Ir svečius migdys mielai
Žalio šilko patalai...

Ir jų dainos vis aidės,
Saulės kerą palydės
Iki vakaro žvaigždės...

Baltrušaitis Jurgis
Eilėraščiai